Pastur iki seneng maca buku, lan main biolah. Saliyané iku Zoetmulder wis rumangsa ora mung wong Indonésia, nanging malahan wong Jawa. Gusti Allah wis ndokok aku ing Indonésia. Papanku wis ditentokaké ing kéné, ujar dhosèn UGM iki. Ing tanggal 13 Maret 1951, Rama Zoetmulder sah dadi warga nagara Indonésia. Zoetmulder rumangsa sreg manggon ing Pastoran Kemetiran, Ngayogyakarta, sing jaréné pas banget karo rasa Kajawèné. Anèng kana Zoetmulder netep sangang taun.